Verlam ná duikongeluk: 'Ons vat dit dag vir dag' - Maroela Media
Verlam ná duikongeluk: 'Ons vat dit dag vir dag'
Rudi Kunz. Foto: Facebook
Daar lê nog 'n lang pad van herstel voor vir Rudi Kunz (30), die man van Hoedspruit in Limpopo wat verlam is nadat hy op 1 April teen 'n rivieroewer vasgeduik het.
"Dit is 'n baie lang pad wat ons moet stap en ons vat dit net dag vir dag," sê Hanlie Botha, Kunz se tannie. "Party oggende wanneer ek wakker word, sien ek daardie kind se gesig voor my en dan voel dit so onwerklik. Dit is regtig baie erg vir ons, maar ons weet dat elke gebed vir Rudi help."
Maroela Media het vroeër berig Kunz het saam met 'n groep vriende by die Klaseriedam gaan uitspan toe die ongeluk gebeur het. Melissa Swan, een van Kunz se vriende, het vroeër vertel sy was in die water toe Rudi van die oewer af in die dam geduik het. Toe hy ná 'n rukkie opkom, het hy geen gevoel in sy lyf gehad nie en iemand moes induik om hom uit die water te haal.
Kunz is per ambulans na 'n hospitaal in Nelspruit gehaas en later per helikopter na die Netcare Garden City-hospitaal in Johannesburg oorgeplaas. 'n Skandering het getoon van sy boonste werwels het geskuif en hy het ook swelling op sy brein opgedoen weens die stamp teen sy kop.
Botha sê Kunz het sedertdien 'n operasie ondergaan om die werwels weer in plek te kry, maar is tans steeds aan 'n ventilator gekoppel wat hom help asemhaal. "Rudi se ma het gister vir my gesê hy kan 21 persent self asemhaal, so die ventilator moet nog die meeste van die werk doen. Hy is wakker, maar hy kan nie praat nie weens die pyp in sy keel," het sy gesê.
"Sy ma het vir hom 'n foto van die helikopter gewys wat hom na die hospitaal geneem het en het vir hom verduidelik wat gebeur het en dat hy 'n operasie ondergaan het. Hy knip sy oë wanneer hulle met hom praat."
'n Dreineringspyp help om die vog van Kunz se brein te dreineer om sodoende die drukking op sy brein te verlig. Voordat die drukking egter nie heeltemal weg is nie, kan dokters nie weet tot watter mate en hoe permanent sy verlamming is nie. "Ek dink Rudi het eintlik baie seerder gekry as wat ons onmiddellik besef het. Die stamp teen sy kop was erger as wat ons gedink het omdat almal aan die begin net op sy nek gefokus het."
Botha het gesê hoewel dit nog nie duidelik is hoe lank Kunz nog in die hospitaal behandel sal word nie, weet die familie dat hy beslis intensiewe rehabilitasie sal moet ondergaan wanneer hy ontslaan word. Aangesien Kunz net 'n hospitaalplan het, sal die familie self vir die rehabilitasie en alle ander buitehospitaalkoste moet betaal wat hulle derduisende rande uit die sak sal jaag.
Kunz se vriende het intussen 'n fonds gestig om geld vir sy mediese koste in te samel. Daar sal ook op 4 Mei 'n gholfdag in Nelspruit ter geldinsameling gehou word. Alle inligting oor die gholfdag en geldinsameling is op die Rudi Kunz Support Fund-Facebookblad beskikbaar.